b'\n_START_ARTICLE_\nHrvatski nogomet u Bosni i Hercegovini\n_START_SECTION_\nOsnivanje i prve godine klubova\n_START_PARAGRAPH_\nPotkraj devedesetih godina XIX. stolje\xc4\x87a Hrvati u Bosni i Hercegovini osnivaju narodne \xc4\x8ditaonice i kulturna i pjeva\xc4\x8dka dru\xc5\xa1tva, dok se po\xc4\x8detkom XX. stolje\xc4\x87a javlja sloj hrvatske inteligencije koji \xc4\x87e odigrati zna\xc4\x8dajnu ulogu u politi\xc4\x8dkome i kulturnom \xc5\xbeivotu Hrvata. Dolazi do bu\xc4\x91enja nacionalne svijesti Hrvata u Bosni i Hercegovini._NEWLINE_U mostarskoj staroj gimnaziji (Gimnazija Mostar) koja je po\xc4\x8dela djelovati kao \xc5\xa1kola ve\xc4\x87 1897. godine, za\xc4\x8deo se i nogomet i ko\xc5\xa1arka pa je zna\xc4\x8daj ove legendarne institucije za razvoj ne samo \xc5\xa1porta, od presudne va\xc5\xbenosti za grad Mostar i \xc4\x8ditavu regiju. U jesen 1903. godine iz Sarajeva na mostarsku gimnaziju dolazi svr\xc5\xa1eni u\xc4\x8ditelj gimnastike Viktor Beck te sna\xc5\xbean zamah do\xc5\xbeivljava kotura\xc5\xa1tvo i gimnastika, kao temelj tjelesnog odgoja, odnosno temelj kineziologije. Drugi povijesni trenutak je dolazak novog gimnazijskog u\xc4\x8ditelja. Bio je to Stjepan plemeniti Ku\xc5\xa1treba, a sa njim na pozornicu stupaju novi \xc5\xa1portovi, me\xc4\x91u njima i nogomet._NEWLINE_Prva nogometna lopta u BiH je donesena u Mostar iz Budimpe\xc5\xa1te. Bilo je to 1903. godine, a 1905. u prostorijama HKD "Hrvoje" hrvatska mlade\xc5\xbe je osnovala \xc4\x90a\xc4\x8dki \xc5\xa1portski klub koji kasnije, 1912. godine prerasta u Gimnazijalni nogometni klub Zrinjski. Zrinjski je tako postao najstariji nogometni klub u BiH. Hrvati u Mostaru pri Hrvatskoj radni\xc4\x8dkoj zadruzi osnivaju 1906. godine Hrvatski radni\xc4\x8dki omladinski \xc5\xa1portski klub, drugi hrvatski nogometni klub u Mostaru._NEWLINE_Nedugo nakon toga, Hrvati u ostalim ve\xc4\x87im gradovima Bosne i Hercegovine pri kulturnim dru\xc5\xa1tvima i radni\xc4\x8dkim zadrugama osnivaju \xc5\xa1portska dru\xc5\xa1tva, prije svega nogomtene klubove, kao posebne odjele tih dru\xc5\xa1tava i zadruga. Tako Hrvati Sarajeva osnivaju Sarajevski amaterski \xc5\xa1portski klub 1910. godine, a Hrvati Banje Luke Nogometni klub Hrvoje. Ve\xc4\x87 tada osnovana \xc5\xa1portska dru\xc5\xa1tva dala su velik doprinos stvaranju zajedni\xc5\xa1tva i afirmaciji Hrvata u Bosni i Hercegovini, njihove povijesti, kulture i svih drugih relevantnih vrijednosti._NEWLINE_Ve\xc4\x87 1914. godine, to\xc4\x8dnije 28. lipnja 1914. godine, s prvim plamenom Prvog svjetskog rata, zabranjen je rad klubovima. Tri naredne godine zamire svaka \xc5\xa1portska aktivnost u gradovima, a onda 1917. godine, Zrinjski se stapa s HRO\xc5\xa0K-om i tako objedinjeni klub dobiva ime: Hercegovac. Ovaj klub Hercegovac je \xc5\xbeivotario do kraja Prvog svjetskog rata. 1918. godine stvaranjem Kraljevine Srba, Hrvata i Slovenaca, iz Hercegovca je formiran jedan inicijativni odbor za osnivanjem "Jugoslavenskog \xc5\xa1portskog kluba" (J\xc5\xa0K) u kojem su mogli igrati svi, bez razlike na vjeru i naciju.\n_START_SECTION_\nRazdoblje izme\xc4\x91u dva svjetska rata\n_START_PARAGRAPH_\nHrvati su brzo uvidjeli da su ih Srbi s anacionalnim klubom htjeli prevariti, te se kona\xc4\x8dno, 1922. godine obnavlja Hrvatski \xc5\xa1portski klub Zrinjski, koji kre\xc4\x87e s ozbiljnijim natjecateljskim ambicijama, ne toliko u nekom liga\xc5\xa1kom statusu, koliko u nakani da igra utakmice sa takmacima u gradu (R\xc5\xa0K Vele\xc5\xbe, J\xc5\xa0K, kasnije Vardar) i u bli\xc5\xbeoj okolici (\xc4\x8capljina), pa i dalje (Sarajevo, Trebinje), kao i u susjednoj Dalmaciji._NEWLINE_Tijekom 1920-ih, Zrinjski i Hrvoje ve\xc4\x87inom igraju prijateljske utakmice sa klubovima iz gradova i regija u kojim se nalaze, dok SA\xc5\xa0K od 1923. do 1929. i ponovno u sezoni 1930./31. nastupa u najvi\xc5\xa1em nogometnom natjecanju u dr\xc5\xbeavi - Prvenstvu Kraljevine Srba, Hrvata i Slovenaca. SA\xc5\xa0K tako postaje poznat nogometni klub u dr\xc5\xbeavi, koji je najve\xc4\x87e uspjehe postigao u sezonama 1923. (viceprvak) i 1924. (tre\xc4\x87eplasirani), dok je u ostalim sezonama ispadao u \xc4\x8detvrtfinalu ili zavr\xc5\xa1avao u donjem dijelu ljestvice, ovisno kako se igralo po liga ili kup sustavu._NEWLINE_Tijekom 1930-ih, SA\xc5\xa0K, Zrinjski i Hrvoje igraju me\xc4\x91usobne prijateljske oglede te tako nastupaju od od Dubrovnika, Sarajeva, preko Tuzle i Banje Luke do Splita i Zagreba. Naro\xc4\x8dito su bile \xc4\x8deste utakmice mostarskih i sarajevskih klubova, prije svega hrvatskih klubova Zrinjskog i SA\xc5\xa0K-a, ali na nogometnim turnirima, koji su organizirani u Mostaru, nastupaju i muslimanski i srpski klubovi pa \xc4\x8dak i jedan \xc5\xbeidovski klub. Vrijedno je spomenuti da je Zrinjski u tom periodu odigrao i tri utakmice pod svjetlo\xc5\xa1\xc4\x87u reflektora. Za tu prigodu  reflektori su posu\xc4\x91eni od mostarskog rudnika mrkog uglja i kako navodi gosp. Ivan Rebac u svom sje\xc4\x87anju na prvu utakmicu je stiglo i oko pet stotina navija\xc4\x8da Zrinjskog iz \xc5\xa0irokog Brijega predvo\xc4\x91eni poduzetnikom Antom Parad\xc5\xbeikom.\n_START_SECTION_\nDrugi svjetski rat i zabrana rada\n_START_PARAGRAPH_\nDrugi svjetski rat morao je poremetiti razvojnu stazu hrvatskih nogometnih klubova u Bosni i Hercegovini. Istina, tijekom 1941. godine SA\xc5\xa0K, Zrinjski i Hrvojem su se priklju\xc4\x8dili u Prvoj hrvatskoj ligi, koja je formirana nakon \xc5\xa1to je 17. srpnja 1941. godine Nezavisna dr\xc5\xbeava Hrvatska bila primljena u \xc4\x8dlanstvo FIFA-e. U tom periodu nehrvatski klubovi poput Gjerzeleza iz Sarajeva i B\xc5\xa0K-a iz Banje Luke, dobivaju hrvatski predznak u nazivu te se tako\xc4\x91er natje\xc4\x8du u Prvoj nogometnoj ligi NDH._NEWLINE_Iz tog perioda ostale su fotografije koje svjedo\xc4\x8de o povijesnim utakmicama Zrinjskog protiv Gra\xc4\x91anskog iz Zagreba i splitskog Hajduka. 1942. godine Zrinjski odigrava i jednu utakmicu protiv selekcije talijanske vojske i pobje\xc4\x91uje sa 2:0. Ostao je i trag da je 1943., tako\xc4\x91er u Mostaru, odigrana utakmica s Muslimanskim omladinskim \xc5\xa1portskim klubom Jedinstvo, u kojoj je ostvarena pobjeda od 2:1. Godine 1944. nogometno prvenstvo Nezavisne Dr\xc5\xbeave Hrvatske nije zavr\xc5\xa1eno. U zavr\xc5\xa1nici prvenstva su se trebali susresti HA\xc5\xa0K iz Zagreba i SA\xc5\xa0K iz Sarajeva, ali je susret zavr\xc5\xa1nice otkazan zbog ratnog stanja. Hrvatski nogometni savez je prvo titulu dodijelio HA\xc5\xa0K-u, ali je 1945. povukao odluku, pa za 1944. nije progla\xc5\xa1en prvak._NEWLINE_Negdje na tim podatcima zavr\xc5\xa1ava se nedovoljno poznata, u dokumentima nedostatna, povijest hrvatskih nogometnih klubova u Bosni i Hercegovini. Naravno, ako se izuzme velika crna to\xc4\x8dka, stavljena 1945. godine na sudbinu klubova. Tada je nova narodna vlast zabranila svim kulturnim i \xc5\xa1portskim udrugama s nacionalnim predznakom obnovu rada.  Hrvate je najvi\xc5\xa1e peklo navodno potiskivanje nacionalnog u ime nekih vi\xc5\xa1ih, a u su\xc5\xa1tini velikodr\xc5\xbeavnih ciljeva vlastodr\xc5\xbea\xc4\x8dkih naroda.\n_START_SECTION_\nSocijalisti\xc4\x8dka Jugoslavija\n_START_PARAGRAPH_\nZa vremena socijalisti\xc4\x8dke Jugoslavije nastaju klubovi bez nacionalnih predznaka, u kojima nastupa velik broj igra\xc4\x8da razli\xc4\x8ditih nacionalnih i vjerskih opredjeljenja. Gotovo svako sredi\xc5\xa1te op\xc4\x87ine u Bosni i Hercegovini dobiva svoj klub, prije ili kasnije, a osnivaju se i nogometni klubovi i u drugim pojedinim naseljima op\xc4\x87ina._NEWLINE_Nogometni savez Socijalisti\xc4\x8dke Republike Bosne i Hercegovine, koji je bio \xc4\x8dlan Nogometnog saveza Jugoslavije sastojao se od nekoliko podsaveza. Nogometno prvenstvo koje je vodio NSSRBiH bilo je u rangu jugoslavenske druge lige (tzv. republi\xc4\x8dka liga), a prvenstva koja su vodili podsavezi NSSRBiH bila su kao ni\xc5\xbee lige. Nogometa\xc5\xa1i hrvatske nacionalnosti igrali su ve\xc4\x87inom u klubovima koji su se nalazili u regijama sa ve\xc4\x87om hrvatskom prisutno\xc5\xa1\xc4\x87u ili njihovom ukorijenjeno\xc5\xa1\xc4\x87u poput zapadne Hercegovine, jugozapadne Bosne, Bosanske Posavine, sredi\xc5\xa1nje Bosne i dijelova isto\xc4\x8dne Hercegovine._NEWLINE_\xc5\xa0to se ti\xc4\x8de ve\xc4\x87ih klubova koji su dugi niz godina igrali u Prvoj nogometnoj ligi SRFJ kao \xc5\xa1to su \xc5\xbdeljezni\xc4\x8dar, Sarajevo, Vele\xc5\xbe, \xc4\x8celik i Sloboda, tu su tako\xc4\x91er hrvatski nogometa\xc5\xa1i dali velik doprinos. Najpoznatiji igra\xc4\x8di hrvatske nacionalnosti koji su nastupali za klubove iz Bosne i Hercegovine u Prvoj jugoslavenskoj ligi su: Ivica Osim, Josip Bukal, Josip Katalinski, Nikola Niki\xc4\x87, Mario Stani\xc4\x87, Miroslav Bla\xc5\xbeevi\xc4\x87, Miroslav Brozovi\xc4\x87, Davor Jozi\xc4\x87, Franjo Vladi\xc4\x87, Ivan \xc4\x86urkovi\xc4\x87, Bla\xc5\xbe Sli\xc5\xa1kovi\xc4\x87, Vlado Sli\xc5\xa1kovi\xc4\x87, Josip Musa, Boro Primorac, Ivica Barbari\xc4\x87, Goran Juri\xc4\x87, Predrag Juri\xc4\x87, Jadranko Topi\xc4\x87, Marijan Bloudek i Ivan Cvjetkovi\xc4\x87.'